На основу члана 41. став 2. Закона о регионалном развоју („Службени гласник РСˮ, бр. 51/09, 30/10 и 89/15 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 –др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О УТВРЂИВАЊУ УСЛОВА, КРИТЕРИЈУМА И НАЧИНА АКРЕДИТАЦИЈЕ ЗА ОБАВЉАЊЕ ПОСЛОВА РЕГИОНАЛНОГ РАЗВОЈА И ОДУЗИМАЊА АКРЕДИТАЦИЈЕ ПРЕ ИСТЕКА РОКА НА КОЈИ ЈЕ ИЗДАТА

Члан 1.

У Уредби о утврђивању услова, критеријума и начина акредитације за обављање послова регионалног развоја и одузимања акредитације пре истека рока на који је издата („Службени гласник РСˮ, бр. 74/10, 4/12 и 44/18 – др. закон), у члану 2. став 1. мења се и гласи:

„Под акредитацијом се подразумева прва акредитација и обнова акредитације привредних друштава и удружења и вођење евиденције о акредитованим регионалним развојним агенцијама које обавља Развојна агенција Србије (у даљем тексту: Агенција) у складу са Законом о регионалном развоју („Службени гласник РСˮ, бр. 51/09, 30/10 и 89/15 – др. закон – у даљем тексту: Закон) и Законом о улагањима („Службени гласник РСˮ, бр. 89/15 и 95/18).ˮ

У ставу 3. речи: „да ли су остварени позитивни резултати рада регионалне развојне агенцијеˮ замењују се речима: „да ли су остварени предвиђени резултати рада односно да ли је акредитована регионална развојна агенција у поступку вредновања рада од стране Kомисије за вредновање рада оцењена најмање просечном оценом 3 „добарˮˮ.

Члан 2.

У члану 3. тачка 2) речи: „у опису послова имаˮ замењују се речима: „у оснивачком акту, статуту, акту о систематизацији, односно акту о распоређивању запослених има наведенеˮ.

У тачки 4) након речи: „и обезбедилиˮ додају се речи: „у оквиру својих одлука о буџету и на основу уговора са регионалним развојним агенцијамаˮ, а запета и тачка на крају, замењује се тачком”.

После става 1. додаје се став 2. који гласи:

„Под укупним буџетским приходима у смислу ове уредбе подразумевају се текући приходи јединица локалне самоуправе;ˮ.

После тачке 4) додаје се тачка 4а) која гласи:

„4а) да су јединице локалне самоуправе из Региона Косова и Метохије као оснивачи предвидели уговором годишњу чланарину ради обезбеђења средстава за рад и пословање привредног друштва, односно удружења у износу од најмање 200.000 динара;ˮ

У тачки 5) речи: „предвидели и обезбедилиˮ замењују се речима: „предвидели уговоромˮ, а речи: „на следећи начин:ˮ замењују се речима: „у износу од најмање 10.000 динара;ˮ, а подтач. од (1) до (6) бришу се.

Тачка 6) мења се и гласи:

„6) да имају усвојен пословни и финансијски план од стране свог надлежног органа за текућу годину, извештај о пословању и финансијски извештај односно извештај о досадашњем пословању за претходну годину, као и доказ о уплаћеним чланаринама оснивача. Приликом прве акедитације и обнове акредитације, као и у току трајања акредитације неопходно је да је најмање 50% јединица локалне самоуправе оснивача регионалне развојне агенције уплатило предвиђену чланарину;ˮ

Тачка 7) мења се и гласи:

„7) да имају обезбеђен пословни простор минималне површине 30 m² и најмање пет опремљених радних места са рачунарском опремом и интернет конекцијом;ˮ

У тачки 8) после речи: „регионалног развојаˮ додају се речи: „и развоја предузетништва и то најмање пет радно ангажованих лица од чега најмање два лица са високом стручном спремомˮ.

Члан 3.

У члану 4. став 1. тачка (3) после речи: „у девастираним подручјимаˮ додају се речи: „и за јединице локалне самоуправе из Региона Косова и Метохијеˮ.

После става 1. додају се нови ст. 2, 3. и 4. који гласе:

„Учешће у суфинансирању министарство одређује у односу на износ уплаћене чланарине.

Уколико је износ уплаћене чланарине већи од минималног износа утврђеног у члану 3. тачка 4) ове уредбе, учешће у суфинансирању одређује се у односу на минимални износ.

Суфинансирање чланарине јединица локалне самоуправе из Региона Косова и Метохије неће се вршити уколико је већ обезбеђена из буџета Републике Србије.ˮ

Досадашњи ст. 2. и 3. постају ст. 5. и 6.

Досадашњи став 4. који постаје став 7. мења се и гласи:

„Уз захтев јединица локалне самоуправе подноси: уговор о чланарини који је закључила са регионалном развојном агенцијом, извод из Одлуке о буџету (изузев јединица локалне самоуправе из Региона Косова и Метохије), као и доказ да је извршила пренос средстава на рачун регионалне развојне агенције.ˮ

Члан 4.

Члан 5. мења се и гласи:

„Члан 5.

Захтев за акредитацију подноси се на обрасцу који је дат у Прилогу 1 - Захтев за акредитацију регионалне развојне агенције, који је одштампан уз ову уредбу и чини њен саставни део.

Уз захтев за акредитацију из става 1. овог члана подноси се следећа документација:

1. закључен уговор о годишњој чланарини између привредног друштва или удружења и оснивача;
2. пословни и финансијски план усвојен од стране надлежног органа за текућу годину;
3. извештај о пословању и финансијски извештај односно извештај о досадашњем пословању уколико је у питању прва акредитација усвојен од стране надлежног органа за претходну годину;
4. доказ о постојању просторних и техничких капацитета за обављање послова регионалног развоја и развоја предузетништва (уговор о закупу, картица основних средстава, фотографије пословног простора и друго);
5. доказ о кадровском потенцијалу са прегледом степена стручне спреме односно стеченог образовања (акт о систематизацији односно акт о распоређивању запослених, дипломе о стеченом образовању, сертификати и квалификације за обављање послова у области регионалног развоја и развоја предузетништва).

Целокупна документација може да се достави у копији и у електронском облику.ˮ

Члан 5.

Члан 6. мења се и гласи:

„Члан 6.

Критеријуми за прву акредитацију су:

1) географска заступљеност;

2) број јединица локалне самоуправе који су оснивачи регионалне развојне агенције;

3) број других оснивача;

4) број становника;

5) стручни кадар;

6) техничка опремљеност;

7) обезбеђена средства за рад на годишњем нивоу.

Минималан број поена неопходних за прву акредитацију је 12.

Поред критеријума за прву акредитацију приликом обнове акредитације вреднује се просечна оцена Комисије за вредновање рада акредитоване регионалне развојне агенције за цео период претходне акредитације и она не може да буде мања од 3 „добарˮ. Минималан број поена за обнову акредитације је 15.

Вредновање критеријума из ст. 1. и 2. овог члана садржано је у Прилогу 2 – Вредновање критеријума за прву акредитацију, који је одштампан уз ову уредбу и чини њен саставни део.ˮ

Члан 6.

У члану 7. став 2. речи: „а један је члан ван реда запослених у Агенцији који поседује стручно знање у области регионалног развојаˮ замењују се речима: „док је трећи члан представник министарства задуженог за послове регионалног развојаˮ.

У ставу 3. речи: „завршен правни факултет иˮ бришу се, а после речи: „радног стажаˮ додају се речи: „односно искустваˮ.

У ставу 4. реч: „Агенцијаˮ замењује се речима: „секретар Комисије који има завршен правни факултетˮ.

Члан 7.

У члану 10. после става 1. додају се ст. 2. и 3. који гласе:

„Захтев за обнову акредитације подноси се 60 дана пре истека важеће акредитације.

Уколико је акредитована регионална развојна агенција поднела захтев за обнову акредитације, а појаве се околности због којих захтев не може да буде решен у складу са роком предвиђеним Законом о општем управном поступку, Акредитациона комисија може да предложи директору доношење привременог решења о обнови акредитације.ˮ

Члан 8.

У члану 11. после речи: „директоруˮ реч: „Агенцијеˮ брише се.

У тачки 1) речи: „закључак о одбацивању захтеваˮ замењују се речима: „решење којим се одбацује захтевˮ, а реч: „непотпунˮ замењује се речју: „неуреданˮ.

Тачка 6) мења се и гласи:

„6) други акт у складу са Законом о општем управном поступку.ˮ.

Члан 9.

У члану 13. став 1. мења се и гласи:

„Агенција додељује регионалној развојној агенцији знак акредитације у електронском облику који она користи у свом пословању за време трајања акредитацијеˮ.

Члан 10.

У члану 14. став 1. тачка 1) после речи: „правног статусаˮ додају се речи: „и/или формеˮ.

У тачки 5) на крају тачка и запета замењују се тачком, а тачка 6) брише се.

После става 1. додају се ст. 2, 3. и 4. који гласе:

„За време трајања акредитације регионална развојна агенција је у обавези да до краја јула текуће године доставља Агенцији пословни и финансијски план усвојен од стране свог надлежног органа за текућу годину, извештај о пословању и финансијски извештај за претходну годину.

Извештај о пословању треба да садржи и податке о: уплаћеним чланаринама по оснивачима, листу пројеката са навођењем назива и вредности пројеката, партнерима на пројекту, улози акредитоване регионалне развојне агенције у пројектима и резултатима реализације пројеката.

Поред тога акредитована регионална развојна агенција је у обавези да доставља и све друге информације од значаја за статус акредитације.ˮ

Члан 11.

Члан 15. мења се и гласи:

„Члан 15.

Акредитација се регионалној развојној агенцији одузима ако престане да испуњава услове за акредитацију у складу са чланом 42. став 4. Закона, односно чланом 3. ове уредбе.

Акредитација се регионалној развојној агенцији одузима и ако:

1. не поступа у складу са правима и обавезама утврђеним Законом, овом уредбом и уговором о регулисању међусобних права и обавеза;
2. се у поступку редовног вредновања рада на основу извештаја Комисије за вредновање рада утврди да акредитована регионална развојна агенција не остварује предвиђене резултате рада односно није оцењена најмање оценом 2 „довољанˮ;
3. има изречену правоснажну судску или управну меру забране обављања делатности;
4. се регионална развојна агенција налази у поступку стечаја односно ликвидације и то даном отварања стечајног поступка односно поступка ликвидације.ˮ

Члан 12.

Прилог 1 и Прилог 2, који су одштампани уз Уредбу о утврђивању услова, критеријума и начина акредитације за обављање послова регионалног развоја и одузимања акредитације пре истека рока на који је издата („Службени гласник РСˮ, бр. 74/10, 4/12 и 44/18 – др. закон) и чине њен саставни део, замењују се новим Прилогом 1 и новим Прилогом 2, који су одштампани уз ову уредбу и чине њен саставни део.

Члан 13.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-8980/2019

У Београду, 26. септембра 2019. године

В Л А Д А

ПРЕДСЕДНИК

Ана Брнабић, с.р.